GUNKUL ลุยตัด “ช่อกัญชง” ห้วยบงล็อตแรก ส่งโรงสกัด-มอบลูกค้า รับรู้รายได้ Q2
GUNKUL ลุยตัดช่อดอกกัญชงล็อตแรก อ.ห้วยบง จ.นครราชสีมา เตรียมส่งเข้าโรงสกัดทำผลิตภัณฑ์ปลายน้ำและส่งมอบให้ลูกค้า เริ่มรับรู้รายได้ทันทีไตรมาส 2/65
GUNKUL ลุยตัดช่อดอกกัญชงล็อตแรก อ.ห้วยบง จ.นครราชสีมา เตรียมส่งเข้าโรงสกัดทำผลิตภัณฑ์ปลายน้ำและส่งมอบให้ลูกค้า เริ่มรับรู้รายได้ทันทีไตรมาส 2/65
18 เม.ย. 2565

ดร.สมบูรณ์ เอื้ออัชฌาสัย ประธานเจ้าหน้าที่บริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า ตามที่ บริษัท จี.เค. สมาร์ท ฟาร์มมิ่ง จำกัด ซึ่งเป็นบริษัทย่อยของ GUNKUL จะดำเนินการตัดช่อดอกกัญชง สำหรับโรงเรือนแห่งที่ 1 ที่อำเภอห้วยบง จังหวัดนครราชสีมานั้น ปัจจุบันทุกอย่างสามารถดำเนินการได้ตามแผนที่วางไว้
โดยช่อดอกกัญชงมีคุณภาพสูงอยู่ในเกณฑ์ที่สมบูรณ์มาก และที่สำคัญไม่มีสิ่งปนเปื้อนจากสารพิษต่างๆ ตกค้าง เนื่องจากปลูกในระบบโรงเรือนที่ได้มาตรฐานขนาด 1,600 ตารางเมตร ซึ่งเป็นพื้นที่เพาะปลูกของบริษัทฯ และปลูกโดยใช้ระบบ Hydroponic ไม่ใช้ดิน แต่ใช้น้ำ RO ในการปลูก ทำให้มั่นใจว่าจะสามารถตัดช่อดอกได้ตามแผนในต้นเดือนพฤษภาคมนี้ พร้อมส่งเข้าโรงสกัดเพื่อนำมาทำผลิตภัณฑ์ปลายน้ำในส่วนของบริษัทฯ และส่งมอบให้กับลูกค้าต่อไป
สำหรับโรงเรือนที่ 2 คาดว่าจะตัดช่อดอกได้ช่วงปลายเดือนพฤษภาคม 2565 ซึ่งจะทำให้บริษัทฯ เริ่มทยอยรับรู้รายได้ทันทีตั้งแต่ไตรมาส 2/2565 และเพิ่มมากขึ้นอย่างต่อเนื่อง ซึ่งเป็นไปตามแผนที่วางไว้ โดยตั้งเป้าที่จะได้ผลผลิตช่อดอกแห้งที่มีระดับสาร CBD มากกว่า 12% จำนวนไม่น้อยกว่า 500 กิโลกรัมต่อโรงเรือน โดยโรงเรือนของบริษัทฯ มีขนาดโรงเรือนละ 1 ไร่
“อย่างไรก็ตาม ถึงแม้ช่วงนี้ภาวะอากาศจะร้อนอบอ้าว แต่ช่อดอกกัญชงล็อตแรกที่อำเภอห้วยบงมีคุณภาพที่สมบูรณ์ และได้มาตรฐานเป็นอย่างดี ที่สำคัญปลอดสารพิษ ซึ่งถือเป็นสัญญาณที่ดีที่ทุกอย่างจะเป็นไปตามแผนที่ได้วางไว้ ต่อจากนี้ GUNKUL จะดำเนินธุรกิจกัญชงกัญชาตามแผนทุกอย่าง เพื่อสร้างอัตราการเติบโตของสินทรัพย์และผลกำไรให้กับบริษัทฯ ตลอดจนสามารถสร้างผลตอบแทนที่ดีให้กับผู้ถือหุ้นได้อย่างต่อเนื่องในอนาคต ซึ่งไม่นานเกินรออย่างแน่นอน” ดร.สมบูรณ์ กล่าว